(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Γ΄

Τετάρτη 5 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι στα πλαίσια της Άσκησης "ΠΑΡΜΕΝΙΩΝ-2016" σήμερα, Τετάρτη 5 Οκτωβρίου 2016, θα διεξαχθεί δοκιμαστική ενεργοποίηση της σειρήνας της Βουλής των Ελλήνων, σελ.
3. Άδεια απουσίας των Βουλευτών κ.κ. Κ. Βλάση, Ν. Δένδια και Ι. Καραγιάννη, σελ.
4. Ανακοινώνεται ότι τη συνεδρίαση παρακολουθούν μαθητές από το 10ο Δημοτικό Σχολείο Αμαρουσίου, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Πέμπτης 6 Οκτωβρίου 2016, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Υποδομών, Μεταφορών και Δικτύων, Εσωτερικών και Διοικητικής Ανασυγκρότησης και Οικονομικών, καθώς και οι Αναπληρωτές Υπουργοί Εσωτερικών και Διοικητικής Ανασυγκρότησης και Οικονομικών, κατέθεσαν, στις 4.10.2016, σχέδιο νόμου: "Σύσταση Αρχής Πολιτικής Αεροπορίας, αναδιάρθρωση της Υπηρεσίας Πολιτικής Αεροπορίας και άλλες διατάξεις", σελ.
2. Συζήτηση και ψήφιση επί της αρχής και επί των άρθρων και ψήφιση στο σύνολο του σχεδίου νόμου του Υπουργείου Περιβάλλοντος και Ενέργειας: "Κύρωση της Συμφωνίας των Παρισίων στη Σύμβαση-Πλαίσιο των Ηνωμένων Εθνών για την κλιματική αλλαγή", σελ.

ΠΡΟΕΔΡΕΥΩΝ

ΛΥΚΟΥΔΗΣ Σ., σελ.

ΟΜΙΛΗΤΕΣ

Α. Επί διαδικαστικού θέματος:
ΛΥΚΟΥΔΗΣ Σ. , σελ.

Β. Επί του σχεδίου νόμου του Υπουργείου Περιβάλλοντος και Ενέργειας:
ΛΑΜΠΡΟΥΛΗΣ Γ. , σελ.
ΣΑΧΙΝΙΔΗΣ Ι. , σελ.
ΤΣΙΡΩΝΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Γ΄

Τετάρτη 5 Οκτωβρίου 2016

Αθήνα, σήμερα στις 5 Οκτωβρίου, ημέρα Τετάρτη και ώρα 10.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω προς το Σώμα τα εξής:

Στο πλαίσιο της άσκησης «ΠΑΡΜΕΝΙΩΝ-2016» την Τετάρτη 5 Οκτωβρίου 2016 θα διεξαχθεί δοκιμαστική ενεργοποίηση της σειρήνας της Βουλής των Ελλήνων, όπως παρακάτω:

Τοπική ώρα 11.00΄, σήμανση συναγερμού αεροπορικής επίθεσης για χρονική διάρκεια εξήντα (60΄) δευτερολέπτων.

Τοπική ώρα 11.05΄, σήμανση λήξης συναγερμού για χρονική διάρκεια εξήντα (60΄) δευτερολέπτων.

Η ενεργοποίηση της σειρήνας συναγερμού Πολιτικής Άμυνας έχει καθαρά δοκιμαστικό σκοπό και επομένως δεν υπάρχει κανένας λόγος σύγχυσης ή ανησυχίας.

Επίσης, οι Υπουργοί Υποδομών, Μεταφορών και Δικτύων, Εσωτερικών και Διοικητικής Ανασυγκρότησης και Οικονομικών, καθώς και οι Αναπληρωτές Υπουργοί Εσωτερικών και Διοικητικής Ανασυγκρότησης και Οικονομικών κατέθεσαν, στις 4-10-2016, σχέδιο νόμου: «Σύσταση Αρχής Πολιτικής Αεροπορίας, Αναδιάρθρωση της Υπηρεσίας Πολιτικής Αεροπορίας και άλλες διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως κατεπείγον.

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, ο Βουλευτής κ. Κωνσταντίνος Βλάσης ζητεί άδεια ολιγοήμερης απουσίας στο εξωτερικό από 14-10-2016 έως 23-10-2016 για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό για προσωπικούς λόγους από 11-10-2016 έως 13-10-2016.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Τέλος, ο Βουλευτής κ. Ιωάννης Καραγιάννης ζητεί άδεια ολιγοήμερης απουσίας στο εξωτερικό από 7-10-2016 έως 9-10-2016 για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι**,** εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας των Παρισίων στη Σύμβαση-Πλαίσιο των Ηνωμένων Εθνών για την κλιματική αλλαγή».

Το νομοσχέδιο ψηφίστηκε στην Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Κατ’ αρχάς, θα λάβουν τον λόγο ο εκπρόσωπος της Χρυσής Αυγής που έχει επιφυλαχθεί και ο εκπρόσωπος του Κομμουνιστικού Κόμματος Ελλάδας που έχει καταψηφίσει.

Κύριε Σαχινίδη, έχετε τον λόγο για πέντε λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, στην σημερινή κύρωση της Συμφωνίας των Παρισίων για την Σύμβαση-Πλαίσιο των Ηνωμένων Εθνών για την κλιματική αλλαγή, έχω να κάνω δυο επισημάνσεις:

Πρώτον, είναι θετικό ότι συμμετέχουν πολύ περισσότερες χώρες, οι οποίες στο παρελθόν δεν είχαν υπογράψει παρόμοιες κυρώσεις -το απέφευγαν- ενώ ήταν από τους μεγαλύτερους ρυπαντές παγκοσμίως και εξαγόραζαν δικαιώματα τρίτων, μη αναπτυσσόμενων χωρών, με αποτέλεσμα να ρυπαίνουν αυτοί.

Επίσης, κύριε Υπουργέ, θα πρέπει να δώσουμε μεγάλη σημασία -και το έχω αναφέρει και στην προηγούμενη κύρωση, της Ντόχα-, στο ότι η Ελλάδα θα πρέπει να σταματήσει να κατατάσσεται στις υπό ανάπτυξη χώρες και να είναι στις αναπτυσσόμενες, ούτως ώστε να μπορέσει η πατρίδα μας να αποφύγει τυχόν κυρώσεις. Δεν μπορεί μια χώρα της οποία η οικονομία εδώ και έξι, επτά χρόνια βρίσκεται σε κρίση, να κατατάσσεται στις αναπτυγμένες χώρες. Αυτό έχει ως αποτέλεσμα να πληρώνουμε πάρα πολλές φορές πρόστιμα.

Στο σημερινό σχέδιο νόμου είναι προφανές ότι οποιαδήποτε πολιτική ακολουθηθεί στον τομέα της προστασίας του περιβάλλοντος και της καταπολέμησης της κλιματικής αλλαγής, υλοποιείται με κρατική πρωτοβουλία και παρέμβαση. Η αποτελεσματικότητα αυτών των κινήσεων είναι δυνατόν να αποδώσει τα μέγιστα όταν ο σχεδιασμός έχει ως έρεισμα αναλυτικές μελέτες και όταν η λήψη αποφάσεων γίνεται κατόπιν στενής συνεργασίας με τους εμπλεκόμενους φορείς.

Εδώ θα πρέπει να σας ενημερώσω για μια μελέτη, την οποία πιστεύω ότι θα την έχετε υπ’ όψιν σας. Είχε δημοσιευτεί πέρυσι στο περιοδικό «ΕΠΙΚΑΙΡΑ» και ήταν από το Πανεπιστήμιο του Λονδίνου, το University College London. Θέμα της μελέτης ήταν, «Τα περισσότερα ορυκτά καύσιμα πρέπει να μείνουν στο υπέδαφος για να μην ξεφύγει η κλιματική αλλαγή. Το μεγαλύτερο μέρος από αυτά τα αναξιοποίητα μέχρι σήμερα αποθέματα ορυκτών καυσίμων της γης καλά θα κάνουν να μείνουν για πάντα στο υπέδαφος αν η ανθρωπότητα θέλει να αποφύγει να κλιμακώσει, σε επικίνδυνο βαθμό, την κλιματική αλλαγή και να κρατήσει την αύξηση της μέσης παγκόσμιας θερμοκρασίας έως το πολύ δυο βαθμούς Κελσίου στη διάρκεια του 21ου αιώνα.».

Αυτή την προειδοποίηση απηύθυνε -όπως σας ανέφερα και πριν- μια βρετανική επιστημονική μελέτη, η οποία εκτιμά ότι το 82% του άνθρακα, το 50% του φυσικού αερίου και το 33% του πετρελαίου της γης, δεν πρέπει επ’ ουδενί να έρθουν στο φως, αλλιώς η άνοδος της θερμοκρασίας θα γίνει ανεξέλεγκτη. Τα αντίστοιχα ποσοστά για την Ευρώπη είναι ο άνθρακας στο 78%, το αέριο στο 20% και το πετρέλαιο στο 11%.

Οι επικεφαλής του University College London, ο καθηγητής Πωλ Ίκινς καιο Κριστώφ ΜακΓκλέιντ, οι οποίοι έκαναν τη σχετική δημοσίευση στο περιοδικό «NATURE», σύμφωνα με το BBC και το «NEW SCIENCE» επισήμαναν πως αυτό, μεταξύ άλλων, σημαίνει ότι τα κράτη και οι πετρελαϊκές εταιρείες καλά θα έκαναν να ξεχάσουν τη δελεαστική ιδέα να εξορύξουν τα ορυκτά καύσιμα της Αρκτικής, ενώ παράλληλα θα έπρεπε να επιβάλλουν πολύ περισσότερους περιορισμούς στη χρήση άνθρακα.

Όσοι χαράσσουν πολιτική, πρέπει να συνειδητοποιήσουν πως τα ένστικτά τους να χρησιμοποιήσουν πλήρως τα ορυκτά καύσιμα στην επικράτεια των χωρών τους, είναι τελείως ασύμβατα με τις δεσμεύσεις τους για τον στόχο ανόδου της θερμοκρασίας το πολύ κατά δύο βαθμούς Κελσίου.

Προηγούμενη μελέτη είχε εκτιμήσει ότι τυχόν αξιοποίηση όλων των αποθεμάτων ορυκτών καυσίμων στον πλανήτη μας θα απελευθέρωνε στην ατμόσφαιρα τριπλάσιο άνθρακα, περίπου τρείς χιλιάδες γιγατόνους. Από αυτό, σύμφωνα με την Διακυβερνητική Επιτροπή του ΟΗΕ για την κλιματική αλλαγή, εννιακόσιοι έως χίλιοι διακόσιοι γιγατόνοι απαιτούνται για να τηρηθεί ο στόχος των δύο βαθμών.

Η νέα μελέτη προχωρά σε επιμέρους εκτιμήσεις και συστάσεις ανά περιοχή. Έτσι, θεωρεί ότι η Μέση Ανατολή πρέπει να αφήσει ήσυχο σχεδόν το 40% των αποθεμάτων των πετρελαίων της -πάνω από διακόσια εξήντα δισεκατομμύρια βαρέλια πετρελαίου- και τουλάχιστον το 60% του αερίου της, ενώ στο υπέδαφος πρέπει να παραμείνει ένα πολύ μεγάλο μέρος των τεραστίων αποθεμάτων ορυκτών καυσίμων της Κίνας, της Ινδίας, της Ρωσίας και των Ηνωμένων Πολιτειών. Το ίδιο ισχύει και με το περισσότερο σχιστολιθικό αέριο της Ευρώπης, το οποίο παραμένει αναξιοποίητο.

Το προφανές πρόβλημα, κύριε Υπουργέ, είναι ότι μία τέτοια, πολιτικά ευαίσθητη συμβουλή δεν θα αρέσει στις περισσότερες κυβερνήσεις των κρατών, που είναι ανεπτυγμένα, αλλά και των αναπτυσσόμενων, οι οποίες έχουν επιδοθεί σε μία κούρσα είτε ενεργειακού ανταγωνισμού είτε απόκτησης ενεργειακής αυτάρκειας.

Η Χρυσή Αυγή θα ψηφίσει «παρών» στη συγκεκριμένη κύρωση.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):**  Ευχαριστούμε, κύριε συνάδελφε.

Ο ειδικός αγορητής του Κομμουνιστικού κόμματος Ελλάδος κ. Γεώργιος Λαμπρούλης έχει τον λόγο για πέντε λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η εντεινόμενη υποβάθμιση και καταστροφή του φυσικού περιβάλλοντος τόσο παγκοσμίως όσο και στην Ελλάδα, η ένταση της εμπορευματοποίησης των φυσικών πόρων, του αέρα, της ενέργειας των δασικών οικοσυστημάτων της γης, η υποβάθμιση του αστικού και οικιστικού περιβάλλοντος σηματοδοτούν και αποκαλύπτουν -κατά τη γνώμη μας- ακόμη πιο έντονα τα αποτελέσματα ή το αποτέλεσμα του δρόμου ανάπτυξης που ακολουθείται και στη χώρα μας, του καπιταλιστικού δρόμου ανάπτυξης.

Γι’ αυτό ακριβώς οι αποφάσεις του Ρίο, του Γιοχάνεσμπουργκ, του Κιότο, η τροποποίηση της Ντόχα στο Πρωτόκολλο του Κιότο δεν απέτρεψαν τον θάνατο, τη δίψα εκατομμυρίων ανθρώπων, την πείνα, τις επιδημίες και τις φυσικές καταστροφές που θα μπορούσαν να αποφευχθούν, όπως και τις επιπτώσεις από τους ιμπεριαλιστικούς πολέμους. Και οι καταστροφές αυτές δεν θα αντιμετωπιστούν ούτε με τις αποφάσεις της Διάσκεψης του Παρισιού για το κλίμα, γιατί στο επίκεντρό τους δεν έχουν την ικανοποίηση των αναγκών του ανθρώπου και τη βελτίωση των συνθηκών, στις οποίες ζει και εργάζεται, αλλά την εξασφάλιση νέας κερδοφορίας στα μονοπώλια και τους ομίλους από νέους τομείς επιχειρηματικής δράσης.

Γι’ αυτό και την ψηφίζουν όλα τα αστικά κόμματα. Μάλιστα, ενοχλείται η Κυβέρνηση ή οι Υπουργοί, όταν αποκαλύπτουμε, για παράδειγμα, ότι η πράσινη ανάπτυξη είναι υποκρισία, αφού για την προστασία του περιβάλλοντος χύνουν κροκοδείλια δάκρυα -ποιοι;- οι ιμπεριαλιστικοί οργανισμοί και οι διεθνείς ενώσεις του κεφαλαίου, δηλαδή αυτοί που είναι οι βασικοί υπεύθυνοι για την καταστροφή του περιβάλλοντος, αφού το περιβάλλον βρίσκεται στο στόχαστρο των πολυεθνικών ως δεξαμενή όχι μόνο άντλησης πρώτων υλών αλλά και απόρριψης των αποβλήτων τους, ως ένας ακόμη κερδοφόρος τομέας επενδύσεων, με αποτέλεσμα την επιδείνωση των μεγάλων προβλημάτων του πλανήτη.

Εξάλλου και η συμφωνία του Παρισιού για την κλιματική αλλαγή προέκυψε μέσα από διαφωνίες, αντιθέσεις, συμβιβασμούς των ιμπεριαλιστικών κέντρων, που εκφράστηκαν και στον καθορισμό των στόχων, των μηχανισμών ελέγχων και στην κατανομή της χρηματοδότησης για την αντιμετώπισή της, αξιοποιώντας την κλιματική αλλαγή και τα περιβαλλοντικά προβλήματα, ως ευκαιρία κερδοφόρας διείσδυσης των πολυεθνικών σε νέες αγορές και φυσικά, για τον έλεγχό τους.

Ουσιαστικά, αναπτύσσονται επενδυτικές στρατηγικές σε νέους, κερδοφόρους πράσινους τομείς -όπως τους λένε- στο όνομα της προστασίας του κλίματος, που μπορεί να έχει κάποιο αποτέλεσμα αλλά σχεδιάζεται με βάση την κερδοφορία των πολυεθνικών, δίνοντάς τους παράλληλα τη μεγάλη ευκαιρία και αναδιανομής των αγορών ενέργειας και σε βάρος των λαών.

Εξάλλου, αυτό αποτυπώθηκε και στο Παρίσι από τους εκπροσώπους τόσο των κυβερνήσεων όσο και των μονοπωλίων, ιμπεριαλιστικών, αλλά και χρηματοπιστωτικών οργανισμών.

Είναι οι περίφημες -όπως τις αναφέρουν- «αναπτυξιακές ευκαιρίες» που δίνονται και μέσω αυτής της συμφωνίας.

Έτσι, μπορεί το Ευρωκοινοβούλιο, για παράδειγμα, να ενέκρινε τη συμφωνία του Παρισιού, όμως, πριν καιρό, θυμίζουμε, είχε εγκρίνει το Ευρωκοινοβούλιο την ελεύθερη κυκλοφορία για τους γενετικά τροποποιημένους οργανισμούς. Και εδώ είναι η υποκρισία και ο φαρισαϊσμός τους, γιατί η επιδίωξη της Ευρωπαϊκής Ένωσης για την καθιέρωση της πράσινης αντιρρυπαντικής τεχνολογίας έχει στόχους. Και στοχεύει αφ΄ενός σε νέα πεδία κερδοφορίας για τους πρωτοπόρους ευρωπαϊκούς ομίλους στον τομέα αυτό, όσο και στην έμμεση εμπορική προστασία από τους ανταγωνιστές τους, τα εμπορεύματα των οποίων κατατάσσονται, όπως λένε, στα μη φιλικά περιβαντολογικά.

Και αν κάτι επιβεβαιώνεται είναι πως το ίδιο το καπιταλιστικό σύστημα που σαπίζει, δεν μπορεί να δώσει λύση υπέρ των λαών και του περιβάλλοντος, διότι η προστασία του περιβάλλοντος δεν μπορεί να αντιμετωπιστεί ανεξάρτητα από το κίνητρο της παραγωγής, τον δρόμο ανάπτυξης που ακολουθεί κάθε κοινωνία.

Να γιατί το Κομμουνιστικό Κόμμα αναδεικνύει ότι μόνο η κοινωνικοποίηση του πλούτου και των μέσων παραγωγής, μία οικονομία και κοινωνία που δεν θα στηρίζεται στο καπιταλιστικό κέρδος, αλλά στην ικανοποίηση των λαϊκών αναγκών, μπορεί να εξασφαλίσει μία σταθερή, συμβατή, συνειδητή, προγραμματισμένη και ισόρροπη επίδραση του εργαζόμενου ανθρώπου στη φύση και κατ’ επέκταση στο περιβάλλον. Θα στηρίζεται στην κοινωνική ιδιοκτησία όλων των φυσικών πόρων και των μέσων αξιοποίησής τους, στον κεντρικό σχεδιασμό, στην παραγωγή με κίνητρο την κοινωνική ευημερία.

Γι’ αυτό και προς αυτή την κατεύθυνση καλούμε την εργατική τάξη, τα λαϊκά στρώματα, να οργανώσουν την πάλη τους, να ανασυντάξουν το εργατικό συνδικαλιστικό κίνημα, να διαμορφώσουν τη λαϊκή συμμαχία στον δρόμο ρήξης και ανατροπής της εξουσίας του κεφαλαίου και του καπιταλιστικού κράτους, που αποτελεί την αιτία όξυνσης και χειροτέρευσης της ίδιας της ζωής και αντίστοιχα των περιβαλλοντικών προβλημάτων.

Έτσι, κύριε Πρόεδρε, με βάση τα ανωτέρω, εμείς καταψηφίζουμε το συγκεκριμένο σχέδιο νόμου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα εννέα μαθητές και μαθήτριες και τρεις εκπαιδευτικοί συνοδοί τους από το 10ο Δημοτικό Σχολείο Αμαρουσίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, γνωρίζετε ότι σε αυτή τη διαδικασία παίρνουν τον λόγο οι έχοντες εκφράσει αντίρρηση από τις Κοινοβουλευτικές Ομάδες, με βάση το άρθρο 108 του Κανονισμού.

Τον λόγο έχει τώρα ο Υπουργός κ. Τσιρώνης για πέντε λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Δεν θα μακρηγορήσω, γιατί νομίζω ότι έχουμε όλοι καταλάβει την τεράστια ιστορική σημασία του σχεδίου νόμου. Θέλω να σχολιάσω αυτά που είπαν οι κύριοι αγορητές από τη Χρυσή Αυγή και από το ΚΚΕ -δυο κουβέντες μόνο- γιατί είναι κρίσιμα κάποια από αυτά.

Δεν νομίζω ότι είναι αρμοδιότητα του Υπουργείου Περιβάλλοντος να εισηγηθεί η χώρα μας να φύγει από την κατηγορία των ανεπτυγμένων χωρών και να πάει στην κατηγορία των υποανάπτυκτων χωρών, των υπό ανάπτυξη, για να το πω και ορθά ελληνικά. Αυτό είναι κάτι που ίσως κάποιοι θεωρούν ότι θα δώσει μία εύνοια στη χώρα. Όμως, δεν έχω ακούσει καμμία πολιτική οικογένεια σε αυτό το Κοινοβούλιο ή στην κοινωνία, που να θεωρεί ότι μία τέτοια εξέλιξη θα είναι θετική για τη χώρα μας, ακόμα κι αν θα έχουμε ευνοϊκότερη μεταχείριση για τους ρύπους.

Να πούμε κάτι με ειλικρίνεια: Πηγαίνετε να δείτε πώς ζουν οι άνθρωποι σε αυτές τις χώρες, που ίσως θεωρείτε ότι είναι πιο ανεξάρτητες από την Ελλάδα, που βρίσκεται στην Ευρωπαϊκή Ένωση, πώς λειτουργούν οι δικές τους δημοκρατίες. Η δική μας δημοκρατία, με όλα αυτά τα προβλήματα, με τη χώρα σε κατάρρευση, που την καταγγέλλαμε πολύ πριν, πιστεύω ότι δεν είναι σε αυτή τη μοίρα. Και δεν αξίζει να γυρίσει αυτή τη μοίρα.

Επίσης, είναι πάρα πολύ σημαντικό να συζητήσουμε για τα ορυκτά καύσιμα στο υπέδαφος και το κατά πόσο το να μην τα εξορύξουμε, σημαίνει οικονομική ζημία.

Ευτυχώς έγκαιρα πριν -και τα στοιχεία τα έχω στο ιστολόγιό μου- είχα ψάξει το πόσο ωφελήθηκαν οι οικονομίες των χωρών -καθαρά με οικονομικά στοιχεία και όχι με περιβαλλοντικά- που εξορύσσουν ή δεν εξορύσσουν ορυκτά καύσιμα.

Από τις γειτονικές χώρες –από τη Νορβηγία και τη Σουηδία, όπου η μία είναι από τις μεγαλύτερες πετρελαιοπαραγωγικές χώρες και η άλλη δεν έχει, από την Αυστρία και τη Ρουμανία, που είναι όμορες χώρες με διαφορετικά οικονομικά συστήματα, αλλά και από τη Βενεζουέλα, τον Ισημερινό και το Κατάρ- πουθενά δεν αποδεικνύεται ότι οι χώρες οι οποίες εξορύσσουν ορυκτά καύσιμα έχουν οικονομικό πλεονέκτημα από άλλες χώρες που δεν εξορύσσουν και έχουν πάει σε άλλες κατευθύνσεις τις οικονομίες τους. Είναι ένα μύθευμα ότι η αξιοποίηση του ορυκτού πλούτου δίνει κοινωνική ευμάρεια και κοινωνική δικαιοσύνη, για να μην πω ότι μάλλον το αρνητικό συνέβη σε επίπεδο δημοκρατίας. Διότι οι χώρες που έχουν καύσιμα έχουν γίνει θύματα γεωπολιτικών συμφερόντων.

Τέλος -και δεν θα κουράσω άλλο- έχω επανειλημμένα πει στους αξιότιμους συναδέλφους του ΚΚΕ, που τους σέβομαι απόλυτα για την ιδεολογία τους και για τη συνέπεια τους, ότι αυτό που λένε πως η μάχη για την κλιματική αλλαγή δεν απέτρεψε πολέμους, πείνα, κοινωνική αδικία, δεν σημαίνει ότι δεν δίνουμε αυτές τις μάχες.

Αυτό το ερώτημα, αγαπητέ κύριε συνάδελφε, είχε τεθεί τον 19ο αιώνα στην Αγγλία από τους εργάτες. Και ήταν ποιο; Αξίζει οι εργάτες σε συνθήκες καπιταλισμού να παλεύουν για κοινωνική δικαιοσύνη, για καλύτερο μεροκάματο, για όλα αυτά; Υπήρχε η άποψη, η δική σας άποψη, η τωρινή που εκφράσατε, ότι αν δεν αλλάξει η κοινωνία, αυτές οι μάχες είναι μάταιες και, μάλιστα, είναι και μάχες που αποκοιμίζουν τον εργάτη, γιατί για ένα καλύτερο μεροκάματο τού δημιουργεί την αυταπάτη ότι είναι κοινωνικά δίκαιο το κράτος.

Σε αυτόν, λοιπόν, τον διάλογο απάντησε ο Κάρολος Μαρξ με το «μισθός, τιμή και κέρδος» και ξεκαθάρισε ότι ανεξαρτήτως του εάν αυτό το καθεστώς δεν είναι καθεστώς που ικανοποιεί την ιδεολογία σας ή τα οράματά σας, οι μάχες αυτές πρέπει να γίνονται εδώ και τώρα.

Και σας ρωτώ ειλικρινά: Πιστεύετε ότι αν δεν δώσουμε τη μάχη για το κλίμα -δεν την δώσουμε καθόλου και περιμένουμε να έλθει ο σοσιαλισμός- θα είναι καλύτερα τα πράγματα για τους εργάτες σήμερα; Η απάντηση η δική μου είναι «όχι». Και γι’ αυτό τη μάχη αυτή τη δίνουμε, όπως δίνουμε τη μάχη για τους κοινωνικούς αγώνες.

Σας ευχαριστώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όπως κάνετε ως τώρα και έχετε τσακίσει τον κόσμο. Αυτές τις μάχες δίνετε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας των Παρισίων στη Σύμβαση - Πλαίσιο των Ηνωμένων Εθνών για την κλιματική αλλαγή».

Ερωτάται το Σώμα: Γίνεται δεκτό το νομοσχέδιο;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νομοσχέδιο του Υπουργείου Περιβάλλοντος και Ενέργειας: «Κύρωση της Συμφωνίας των Παρισίων στη Σύμβαση - Πλαίσιο των Ηνωμένων Εθνών για την κλιματική αλλαγή» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωρισθεί το κείμενο του νομοσχεδίου, σελ. 18.α.)

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 6 Οκτωβρίου 2016, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 5/3-10-2016 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αύξηση ορίου για τον συμψηφισμό οφειλών των ασφαλισμένων του ΟΓΑ.

 2. Η με αριθμό 16/3-10-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Αγροτικής Ανάπτυξης και Τροφίμων**,** σχετικά με τη στήριξη και την ανάπτυξη της σηροτροφίας στο Σουφλί.

3. Η με αριθμό 8/3-10-2016 επίκαιρη ερώτηση του Βουλευτή Μαγνησίας του Λαϊκού Συνδέσμου – Χρυσή Αυγή κ. Παναγιώτη Ηλιόπουλου προς τον Υπουργό Υποδομών**,** Μεταφορών και Δικτύων, σχετικά με την άμεση ανάγκη λειτουργίας του αερολιμένα της Ν. Αγχιάλου και τη διενέργεια τακτικών διεθνών πτήσεων σε μόνιμη βάση.

 4. Η με αριθμό 12/3-10-2016 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Παιδείας, Έρευνας και Θρησκευμάτων, σχετικά με τη διδασκαλία του μαθήματος των Θρησκευτικών.

 5. Η με αριθμό 14/3-10-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης**,** σχετικά με τη συνέχιση της ασφάλισης των εργαζομένων κατά τη διάρκεια της επίσχεσης εργασίας.

6. Η με αριθμό 2/3-10-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών και Διοικητικής Ανασυγκρότησης, σχετικά με τον σχεδιασμό για την προστασία του δημόσιου χώρου στο κέντρο της Αθήνας, δεδομένου ότι τα κρούσματα βανδαλισμού συνεχίζονται.

7. Η με αριθμό 9/3-10-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με τα έργα τραμ και μετρό στον Πειραιά.

8. Η με αριθμό 18/3-10-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Πολιτισμού και Αθλητισμού, σχετικά με τη δημόσια διαβούλευση για την αναοριοθέτηση της Βέροιας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 17/3-10-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας,σχετικά με την τιμή ζώνης των ακινήτων που ανήκουν στα διοικητικά όρια του Δήμου Τροιζηνίας-Μεθάνων.

2. Η με αριθμό 11/3-10-2016 επίκαιρη ερώτηση του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ-ΔΗΜΑΡ κ. Γεωργίου Αρβανιτίδη προς τον Υπουργό Οικονομίας, Ανάπτυξης και Τουρισμού, σχετικά με τη χορήγηση παράστασης ολοκλήρωσης έργων του προγράμματος «Ενίσχυση ΜΜΕ που δραστηριοποιούνται στους τομείς Μεταποίησης, Τουρισμού, Εμπορίου-Υπηρεσιών».

3. Η με αριθμό 15/3-10-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα ξενόγλωσσα σχολικά βιβλία που είναι επί πληρωμή σε όλα τα δημόσια λύκεια.

4. Η με αριθμό 3/3-10-2016 επίκαιρη ερώτηση του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Υποδομών, Μεταφορών και Δικτύων, σχετικά με την ακύρωση δημοπράτησης του δρόμου Πατρών-Πύργου.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 10.30΄ λύεται η συνεδρίαση για αύριο, ημέρα Πέμπτη 6 Οκτωβρίου 2016 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**